Най-много са засегнатите хотели в Слънчев бряг след фалита на "Томас Кук"
Автор: Пламена Николова 13:27 / 04.10.2019 Коментари (0) 662
Областният управител на Варна Стоян Пасев коментира за Varna24.bg, че 21 са засегнатите хотели от фалита на британския туроператор "Томас Кук“, но техните собственици са уверени, че ще оцелеят финансово.
"За радост или не във Варна са по-малки щетите, отколкото в Южна България. Доколкото разбрах от областния управител на Бургас, там са доста засегнатите хотели след фалита на "Томас Кук". Във Варна засегнатите от този фалит хотели са 21. На този етап според техните собственици няма заплаха да обявят фалит, но все пак е неприятна новината. Най-големият като загуби е с резервации за 500 туристи наведнъж. Това са сериозни средства. Очакваме правителството да реши на национално ниво дали ще има компенсации за всички засегнати. Знаете, че впоследствие освен хотелиерите пострадаха по веригата и фирмите-доставчици, превозвачи, всички колективно пострадаха", каза днес за медията ни Стоян Пасев.
Неотдавна министърът на туризма Николина Ангелкова обяви, че ситуацията в туристическия сектор в международен мащаб е изключително тежка, след като и дъщерни фирми на британския туроператор "Томас Кук“ от континентална Европа също обявиха фалит.
Най-много са засегнатите хотели в Слънчев бряг, Златни пясъци, Албена, Дюни, по-малко в "Св. Константин и Елена“, което е логично, защото това са най-големите ни курорти, посочи министърът.
Ангелкова увери, че ще преговаря капацитетът, който е бил договорен с "Томас Кук“ за следващата година, да бъде пренасочен към други компании.
"Ключово е да спасим сезон 2020, защото ситуацията създава проблеми в планирането му. Туризмът е в огромна конкуренция и е важно да бъдем сред първите, които ще предприемат мерки по казуса", каза още тя. Голяма част от седалковият капацитет на чартърните авиокомпании е бил заделен за "Томас Кук“. Министерството ще направи всичко възможно той да бъде пренасочен към останалите големи туроператорски компании, така че да няма сериозен спад за 2020.